NÁRODNÁ RADA SLOVENSKEJ REPUBLIKY
II. volebné obdobie

1198

VLÁDNY NÁVRH

Z á k o n

z ............... 2001  

o podmienkach a kontrole dovozu, vývozu a sprostredkovateľských činností týkajúcich sa tovaru a technológií podliehajúcich medzinárodným kontrolným režimom 

Národná rada Slovenskej republiky sa uzniesla na tomto zákone:

§ 1
Predmet úpravy

(1) Tento zákon upravuje podmienky dovozu a vývozu niektorých druhov tovaru a technológií podliehajúcich medzinárodným kontrolným režimom (ďalej len „kontrolný režim“), podmienky sprostredkovateľskej činnosti a povinnosti vlastníkov a iných užívateľov pri nakladaní s týmto tovarom a technológiami, ako aj pôsobnosť orgánov štátnej správy v tejto oblasti.

(2) Orgány štátnej správy zodpovedné za uplatňovanie kontrolného režimu sú povinné zohľadňovať pri jeho výkone ciele medzinárodných inštitúcií pôsobiacich v oblasti kontrolných režimov, ktorých je Slovenská republika členom, alebo ich vláda Slovenskej republiky uznáva, pri súčasnom napĺňaní zahraničnopolitických, bezpečnostných alebo obchodných záujmov Slovenskej republiky.

§ 2
Kontrolovaný tovar

(1) Kontrolnému režimu podľa tohto zákona podlieha tovar a technológie dvojakého použitia, ktoré sa používajú na civilné účely a vzhľadom na svoje úžitkové vlastnosti sa môžu použiť aj na vojenské účely (ďalej len „kontrolovaný tovar“). Kontrolovaným tovarom sú najmä 
a)	zariadenia, zostavy, výrobky, ich časti a súčasti, materiály, počítačové vybavenie, chemické  a biologické látky, vírusy a prekurzory
b)	technológie, ktorými sa rozumejú informácie a výrobnotechnické poznatky v zhmotnenej podobe, alebo na jednotlivých druhoch nosičov pre elektronický prenos dát, modely, prototypy, technické výkresy a náčrty, diagramy, svetlotlače alebo príručky, alebo v zhmotnenej podobe výcvikové alebo technické súpravy, ktoré sa môžu použiť na vyhotovenie technických plánov na výrobu,  využitie alebo prepracovanie tovarov, vrátane programového vybavenia a technických údajov, nie však tovar samotný,
c)	vedomosti, zručnosti a poznatky o kontrolovaných tovaroch a technológiách, ktoré majú charakter obchodnej, výrobnej alebo technickej povahy, nie sú v príslušných obchodných kruhoch bežne dostupné a predstavujú aspoň potenciálnu nemateriálnu hodnotu (ďalej len „nemateriálna hodnota“).

(2) Za kontrolovaný tovar sa na účely dovozu, vývozu a na účely sprostredkovateľských činností považujú aj toxické látky využiteľné v chemických zbraniach, prekurzory chemických zbraní a materiály, zariadenia a technológie, vrátane softvérov, ktoré sa môžu použiť tak pre nevýbušné účely, ako aj pri výrobe jadrových zbraní alebo iných jadrových výbušných zariadení, ktorých použitie je upravené osobitnými predpismi1). 

(3) Tento zákon sa nevzťahuje na tovar, ktorého použitie a nakladanie s ním upravujú osobitné predpisy2).

(4) Zoznam kontrolovaného tovaru podľa odsekov 1 a 2 ustanoví všeobecne záväzný právny predpis, ktorý vydá Ministerstvo hospodárstva Slovenskej republiky (ďalej len „ministerstvo“). 

§ 3
Dovoz,  vývoz a sprostredkovateľské činnosti, ktorých predmetom je  kontrolovaný tovar

(1) Fyzická osoba s trvalým3) alebo dlhodobým4) pobytom na území Slovenskej republiky alebo právnická osoba so sídlom na území Slovenskej republiky môže do Slovenskej republiky doviezť5) kontrolovaný tovar (ďalej len „dovozca“) alebo zo Slovenskej republiky vyviezť5) kontrolovaný tovar (ďalej len „vývozca“), alebo vykonávať sprostredkovateľskú činnosť pre záujemcu o kontrolovaný tovar (ďalej len „sprostredkovateľ“) len na základe povolenia podľa tohto zákona (§ 8).

(2) Za vývoz kontrolovaného tovaru sa považuje aj prenos počítačového programu (softwaru), alebo technológie (§ 2 ods. 1 písm. b)) elektronickými médiami, faxom, telefónom alebo šifrou, do  zahraničia.

__________________________
1)  Napríklad zákon č. 129/1998 Z.z. o zákaze chemických zbraní a o zmene a doplnení niektorých zákonov,     zákon č. 130/1998 Z.z. o mierovom využívaní jadrovej energie a o doplnení zákona č. 174/1968 Zb. a o štátnom odbornom dozore nad bezpečnosťou práce v znení zákona Národnej rady Slovenskej republiky č. 256/1994 Z.z. a zákona č. 470/2000 Z.z.
2)   Napríklad zákon č. 179/1998 Z.z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, zákon Národnej rady Slovenskej republiky č. 272/1994 Z.z. o ochrane zdravia ľudí v znení neskorších predpisov, zákon č. 268/2000 Z.z. o zaobchádzaní s prekurzormi omamných a psychotropných látok a o zmene a doplnení zákona č.455/1991Zb. o živnostenskom podnikaní (živnostenský zákon) v znení neskorších predpisov, § 28, 31 a 32 zákona č. 163/2001 Z.z. o chemických látkach a chemických prípravkoch.
3)  Zákon č. 253/1998 Z.z. o hlásení pobytu občanov Slovenskej republiky a o registri obyvateľov Slovenskej republiky v znení zákona č. 369/1999 Z.z. 
4)    Zákon Národnej rady Slovenskej republiky č. 73/1995 Z.z. o pobyte cudzincov na území Slovenskej republiky     v znení neskorších predpisov.
5)    Zákon č. 238/2001 Z.z. Colný zákon.

(3) Sprostredkovateľskou činnosťou podľa tohto zákona je činnosť sprostredkovateľa (odsek 1) smerujúca k tomu, aby záujemca mal možnosť uzavrieť s treťou osobou kúpnu zmluvu o kúpe alebo o predaji kontrolovaného tovaru bez ohľadu na to, kde je kontrolovaný  tovar umiestňovaný.

§ 4
Povinnosti dovozcu, vývozcu, vlastníka alebo iného užívateľa a sprostredkovateľa kontrolovaného tovaru

(1) Dovozca je povinný
a)	po dobu najmenej troch rokov od dovozu kontrolovaného tovaru a v prípade vlastníctva ku kontrolovanému tovaru po dobu trvania vlastníctva a najmenej po dobu troch rokov od prevodu vlastníctva na iného vlastníka alebo užívateľa viesť evidenciu o kontrolovanom tovare, ktorá obsahuje údaje potrebné na určenie charakteru množstva a ceny tovaru:
1.	názov a číselné označenie tovaru podľa zoznamu kontrolovaného tovaru,
2.	množstvo a hodnotu tovaru,
3.	označenie dovozného povolenia,
4.	umiestnenie kontrolovaného tovaru,
5.	pri každej zmene vlastníka alebo užívateľa kontrolovaného tovaru meno a adresu nového vlastníka alebo užívateľa a dátum prevodu vlastníckeho alebo užívateľského práva,
6.	účel použitia kontrolovaného tovaru a
7.	príslušné doklady vrátane obchodných zmlúv, záruk o použití, dokladov o prípadnej výrobnej spotrebe, faktúr, dopravných a iných  dokladov,
b)	pri prevode vlastníckych alebo užívateľských práv ku kontrolovanému tovaru  písomne upozorniť ďalšieho vlastníka alebo užívateľa na skutočnosť, že ide o kontrolovaný tovar a informovať ho o podmienkach užívania a používania kontrolovaného tovaru, ustanovených v dovoznom povolení a o povinnosti dodržiavať  podmienky  ustanovené  osobitnými  predpismi1)  pre jednotlivé  druhy kontrolovaných tovarov; ďalší vlastník alebo  ďalší užívateľ kontrolovaného tovaru je povinný viesť evidenciu o kontrolovanom tovare v rozsahu podľa písmena a)
c)	v prípade likvidácie kontrolovaného tovaru viesť evidenciu o jeho zlikvidovaní v lehote uvedenej v písmene a) a pri jeho likvidácii postupovať podľa osobitného predpisu6),
d)	umožniť kontrolu vykonávanú kontrolnými orgánmi (§ 25 až 30) a poskytnúť potrebnú súčinnosť pri vykonávaní kontroly.

(1)	Vývozca je povinný
a)	predložiť ministerstvu potvrdenie o konečnom použití kontrolovaného tovaru, vyhotovené príslušným orgánom krajiny určenia a  dodržiavať  podmienky ustanovené vo vývoznom povolení,

____________________
6) Zákon č. 223/2001 Z.z. o odpadoch a o zmene a doplnení niektorých zákonov.

b)	na žiadosť ministerstva mu predložiť po ukončení vývozu potvrdenie o overení dodávky, vydané príslušným orgánom krajiny určenia, potvrdzujúce prijatie kontrolovaného tovaru v povolenej krajine určenia dohodnutým zahraničným zmluvným partnerom,
c)	najmenej po dobu piatich rokov od konca kalendárneho roku, v ktorom došlo k vývozu kontrolovaného tovaru, viesť evidenciu, ktorá obsahuje základné údaje potrebné na určenie charakteru, množstva a ceny tovaru:
1.	názov a číselné označenie tovaru podľa zoznamu kontrolovaného tovaru,
2.	množstvo a hodnotu tovaru,
3.	označenie vývozného povolenia,
4.	dátum predaja kontrolovaného tovaru,
5.	meno a adresu zahraničného zmluvného partnera a konečného užívateľa,
6.	účel použitia kontrolovaného tovaru, a
7.	príslušné doklady vrátane obchodných zmlúv, záruk o použití, dokladov o prípadnej výrobnej spotrebe, faktúr, dopravných a iných expedičných dokladov,
d)	umožniť kontrolu vykonávanú kontrolnými orgánmi (§ 25 až 30) a poskytnúť potrebnú súčinnosť pri vykonávaní tejto kontroly.

 (3) Vlastník alebo iný užívateľ kontrolovaného tovaru je povinný užívať kontrolovaný tovar len na účely uvedené v dovoznom povolení a dodržiavať podmienky v ňom ustanovené a plniť povinnosti dovozcu podľa odseku 1.

 (4) Sprostredkovateľ  je povinný
a)	najmenej po dobu piatich rokov od konca kalendárneho roku, v ktorom došlo  k sprostredkovaniu kontrolovaného tovaru, bez ohľadu na to, kde je kontrolovaný tovar umiestňovaný, viesť evidenciu, ktorá obsahuje základné údaje, potrebné na určenie charakteru, množstva a ceny tovaru, vrátane príslušných dokladov,
b)	umožniť kontrolu vykonávanú kontrolnými orgánmi podľa § 27 a 30 a poskytnúť im potrebnú súčinnosť pri vykonávaní tejto kontroly. 

§ 5
Orgány štátnej správy v oblasti kontrolného režimu

(1) Orgánom štátnej správy v oblasti kontrolného režimu je ministerstvo.

(2) Inými orgánmi štátnej správy v oblasti kontrolného režimu sú
a)	Ministerstvo zahraničných vecí Slovenskej republiky (ďalej len „ministerstvo zahraničných vecí“),
b)	Ministerstvo obrany Slovenskej republiky (ďalej len „ministerstvo obrany“),
c)	Ministerstvo vnútra Slovenskej republiky (ďalej len „ministerstvo vnútra“), 
d)	Ministerstvo financií Slovenskej republiky (ďalej len „ministerstvo financií“), Colné riaditeľstvo Slovenskej republiky a colné úrady (ďalej len „colný orgán“),
e)	Ministerstvo zdravotníctva Slovenskej republiky (ďalej len „ministerstvo zdravot-níctva“),
f)	Slovenská informačná služba,
g)	Úrad jadrového dozoru Slovenskej republiky (ďalej len „úrad jadrového dozoru“). 

§ 6
Pôsobnosť ministerstva

Ministerstvo v oblasti kontrolného režimu
a)	kontroluje samostatne alebo v spolupráci s inými orgánmi štátnej správy (§ 5   ods. 2) dodržiavanie tohto zákona,
b)	spolupracuje s príslušnými orgánmi iných krajín, zabezpečuje medzinárodné vzťahy na úrovni vlád, vládnych alebo medzivládnych organizácií a spoločenstiev, ktoré sú zodpovedné za plnenie úloh v oblasti kontrolného režimu,
c)	rozhoduje o odvolaní vo veciach, v ktorých v prvom stupni rozhodol colný orgán pri výkone kontroly kontrolovaného tovaru,
d)	vedie evidenciu žiadostí o povolenie na dovoz, vývozu a sprostredkovateľskú činnosť, týkajúcich sa kontrolovaného tovaru,
e)	vydáva pre potreby zahraničných osôb  medzinárodné dovozné certifikáty, 
f)	udeľuje a odníma povolenia na dovoz a vývoz kontrolovaného tovaru, vrátane povolenia na vývoz softwaru alebo technológie prostredníctvom elektronického média, faxu alebo telefónu,
g)	udeľuje povolenia na sprostredkovateľskú činnosť týkajúcu sa kontrolovaného tovaru (ďalej len „sprostredkovateľké povolenie“),
h)	vedie evidenciu dovozcov a vývozcov využívajúcich na dovoz a vývoz kontrolovaného tovaru všeobecné povolenia podľa § 19,
i)	vedie evidenciu sprostredkovateľov,
j)	ukladá sankcie za porušenie povinností vyplývajúcich z tohto zákona.

§ 7
Pôsobnosť iných orgánov štátnej správy 

(1)	Iné orgány štátnej správy (§ 5 ods. 2) pri výkone činností podľa osobitných predpisov7) na požiadanie ministerstva mu poskytujú vyjadrenia potrebné na udelenie alebo odňatie povolenia na dovoz, vývoz alebo sprostredkovateľkú činnosť týkajúce sa kontrolovaného tovaru a v spolupráci s ministerstvom sa podieľajú na výkone kontroly dodržiavania tohto zákona.

 (2) Iné orgány štátnej správy poskytujú vyjadrenia podľa odseku 1  v lehote do 30 dní od doručenia žiadosti ministerstva z hľadiska
a)	zahraničnopolitických záujmov,
b)	bezpečnostných záujmov,
c)	obchodných záujmov,
d)	ochrany colného územia,
e)	zabezpečenia jadrovej bezpečnosti a nešírenia jadrových zbraní.

 (3) Ak lehota na poskytnutie vyjadrenia podľa odseku 2 nie je postačujúca, iný orgán štátnej správy o tom upovedomí ministerstvo a poskytne mu informácie najneskôr v lehote do 60 dní od doručenia žiadosti ministerstva.

___________________
7) Napríklad zákon č. 130/1998 Z.z., zákon č. 238/2001 Z.z., zákon Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy  Slovenskej republiky v znení neskorších predpisov, zákon Národnej rady Slovenskej republiky č. 46/1993 Z.z. o Slovenskej informačnej službe v znení neskorších predpisov.

(4) Vyjadrenia od iných orgánov štátnej správy v prípadoch udelenia alebo odňatia povolenia majú pre ministerstvo odporúčajúci charakter. Ak iné orgány štátnej správy v lehote podľa odseku 2 sa nevyjadria alebo nezvolia postup podľa odseku 3, má sa za to, že s udelením alebo odňatím povolenia súhlasia. Zamietavé vyjadrenie ministerstva zahraničných vecí k vydaniu individuálneho povolenia je pre ministerstvo záväzné.                            

(5) Colný orgán vedie evidenciu dovezeného a vyvezeného kontrolovaného tovaru podľa § 29.

(6) Úrad jadrového dozoru pri dovoze alebo vývoze jadrového materiálu a špeciálnych materiálov, zariadení a technológií postupuje podľa osobitného predpisu8).

§ 8
Povoľovacie konanie

Doviezť kontrolovaný tovar, vyviezť kontrolovaný tovar a vykonať sprostred-kovateľkú činnosť možno len na základe, v rozsahu a za podmienok určených v povolení ministerstva na dovoz, vývoz alebo vykonávanie sprostredkovateľskej činnosti, udelenom ako individuálne povolenie, individuálne otvorené povolenie, všeobecné povolenie, alebo ako sprostredkovateľské povolenie.

§ 9
Individuálne povolenie

 (1) Individuálne povolenie je písomné rozhodnutie ministerstva umožňujúce dovozcovi alebo vývozcovi doviezť alebo vyviezť určený druh a množstvo kontrolovaného tovaru na základe zmluvy uzavretej medzi dovozcom alebo vývozcom a jeho zahraničným obchodným partnerom.

 (2) Písomnú žiadosť o udelenie individuálneho povolenia predkladá dovozca alebo vývozca ministerstvu po písomnom prejave vôle zahraničného obchodného partnera vykonanom za účelom uzatvorenia zmluvy podľa odseku 1 obsahujúcej údaje o druhu a množstve kontrolovaného tovaru. O udelenie individuálneho povolenia je potrebné požiadať pri každej zmluve, ktorej predmetom je dovoz alebo vývoz    kontrolovaného tovaru, ak sa nevyužije všeobecné povolenie (§ 19), alebo povolenie podľa § 21.

 (3) Žiadosť o udelenie individuálneho povolenia musí obsahovať
a)	obchodné meno a sídlo alebo trvalý alebo dlhodobý pobyt na území Slovenskej republiky dovozcu alebo vývozcu a miesto podnikania, 
b)	identifikačné číslo dovozcu alebo vývozcu, u fyzickej osoby rodné   číslo a miesto trvalého alebo dlhodobého pobytu na území Slovenskej republiky,
c)	meno,  sídlo a  miesto podnikania zahraničného zmluvného partnera alebo tuzemského zmluvného partnera,

________________
8) Zákon č. 130/1998 Z.z.
d)	podpoložku kombinovanej nomenklatúry colného sadzobníka9),
e)	názov kontrolovaného tovaru podľa príslušných  dokladov (§ 4 ods. 1 písm. a) a ods. 2 písm. c)), jeho číselné označenie podľa zoznamu kontrolovaného tovaru, jeho množstvo, cenu a označenie výrobcu,
f)	názov krajiny, z ktorej má byť kontrolovaný tovar dovezený, alebo do ktorej má byť kontrolovaný tovar vyvezený,
g)	účel použitia kontrolovaného tovaru,
h)	názov a sídlo, prípadne trvalý alebo dlhodobý pobyt konečného užívateľa kontrolovaného tovaru,
i)	návrh na dobu platnosti individuálneho povolenia.

(4) Žiadosť o individuálne povolenie treba doložiť
a)	návrhom na uzavretie zmluvy o budúcej zmluve10) o kúpe kontrolovaného tovaru  alebo už uzavretou zmluvou medzi dovozcom alebo vývozcom a jeho zahraničným zmluvným partnerom s presnou špecifikáciou kontrolovaného tovaru vrátane uvedenia jeho množstva,
b)	pri vývoze potvrdením o konečnom použití kontrolovaného tovaru vyhotoveným príslušným orgánom krajiny určenia, ktoré obsahuje vyhlásenie zahraničného užívateľa, že kontrolovaný tovar nebude použitý na výrobu alebo na vývoj jadrových, chemických a biologických zbraní, že bude použitý iba na účely uvedené vo vyhlásení a nebude bez súhlasu krajiny vývozcu opäť vyvezený; pri dovoze obdobným vyhlásením s písomným záväzkom užívateľa, že kontrolovaný tovar bude použitý na účely  uvedené vo vyhlásení,
c)	povolením úradu jadrového dozoru v prípade dovozu a vývozu jadrových materiálov alebo špeciálnych materiálov, zariadení a technológií vydaným podľa osobitného zákona8),
d)	na žiadosť ministerstva ďalšími podkladmi umožňujúcimi riadne posúdenie  žiadosti.

(5) Ak vývozca vyváža kontrolovaný tovar (§ 2 ods. 1 písm. b/ a c/) prostredníctvom faxu, alebo inými elektronickým médiom, alebo telefónom, postupuje podľa odsekov 1 až 4; na vývoz kontrolovaného tovaru  prostredníctvom telefónu sa odsek 1 až 4 vzťahuje vtedy, ak je technológia obsiahnutá  v dokumente, ktorého významná  časť  sa  číta, alebo  sa popíše takým spôsobom, že sa dosiahne rovnaký   výsledok, ako by bola vyvezená prostredníctvom faxu alebo iným elektronickým médiom.

(6)	Individuálne povolenie je neprenosné, nepodlieha prevodu a prechodu práv, exekučnému11), konkurznému12) a dedičskému13) konaniu.

(7) Vzor žiadosti o udelenie individuálneho povolenia ustanoví všeobecne záväzný právny predpis, ktorý vydá ministerstvo.

_________________
9)   Nariadenie vlády Slovenskej republiky č. 489/2000  Z.z., ktorým sa vydáva Colný sadzobník v znení nariadenia vlády Slovenskej republiky č. 23/2001 Z.z.
10)  § 50a Občianskeho zákonníka.
     § 289 až 292 Obchodného zákonníka.
11) Zákon Národnej rady Slovenskej republiky č. 233/1995 Z.z. o súdnych exekútoroch a exekučnej činnosti (Exekučný  poriadok) a o zmene a doplnení ďalších zákonov, v znení neskorších predpisov.
12)   Zákon č. 328/1991 Zb. o konkurze a vyrovnaní v znení neskorších predpisov.
13)   § 460 až 487 Občianskeho zákonníka.

§ 10
 Udelenie individuálneho povolenia

(1) Ministerstvo rozhodne o udelení individuálneho povolenia v lehote do 90 dní od predloženia žiadosti.

(2) Rozhodnutie obsahuje
a)	obchodné meno a sídlo alebo trvalý alebo dlhodobý pobyt na území Slovenskej republiky dovozcu alebo vývozcu a miesto podnikania, 
b)	identifikačné číslo dovozcu alebo vývozcu, u fyzickej osoby rodné   číslo a miesto trvalého alebo dlhodobého pobytu na území Slovenskej republiky,
c)	podpoložku kombinovanej nomenklatúry colného sadzobníka9),
d)	názov kontrolovaného tovaru, jeho číselné označenie podľa zoznamu kontrolovaného tovaru, jeho množstvo a cenu,
e)	meno a sídlo, prípadne obchodné meno a miesto podnikania zahraničného zmluvného partnera a meno a sídlo konečného užívateľa kontrolovaného tovaru,
f)	dobu platnosti individuálneho povolenia,
g)	ďalšie podmienky individuálneho povolenia vyplývajúce zo záväzkov, ktorými je Slovenská republika viazaná, vrátane podmienok vývozu softwaru a technológie prostredníctvom elektronického média, faxu alebo telefónu,
h)	dátum vydania, odtlačok pečiatky a podpis povereného zamestnanca ministerstva.

(3) V rozhodnutí ministerstvo vymedzí miesto pre záznamy colných úradov o využívaní udeleného individuálneho povolenia.

§ 11
Oznámenie o vykonaní  dovozu alebo vývozu 

 (1) Dovozca alebo vývozca oznámi ministerstvu objem vykonaného dovozu alebo vývozu po jeho ukončení, najneskôr do 15 dní po ukončení platnosti individuálneho povolenia, ak nie je v podmienkach povolenia ustanovený iný termín.

 (2) Ak sa nevyužije individuálne dovozné povolenie  alebo individuálne vývozné povolenie, dovozca alebo vývozca udelené povolenie vráti najneskôr do 15 dní po ukončení jeho platnosti.

§ 12
Neudelenie individuálneho povolenia

Ministerstvo individuálne povolenie neudelí, ak
a)	dovozca alebo vývozca nesplnil podmienky podľa § 9, alebo
b)	dovozca alebo vývozca porušil v súvislosti s touto činnosťou všeobecne záväzné právne predpisy  alebo zahraničné právne predpisy v tejto oblasti, alebo
c)	dovozca alebo vývozca nedodržal povinnosť požiadať o predbežný súhlas na rokovanie so zahraničným partnerom (§ 17 ods. 1), alebo 
d)	dovozom alebo vývozom sa ohrozia zahraničnopolitické,  bezpečnostné a obchod-né záujmy Slovenskej republiky, alebo
e)	nie sú splnené podmienky podľa osobitných zákonov1),5),8).

§ 13
Odňatie individuálneho povolenia

(1)	Ministerstvo udelené povolenie odníme, ak
a)	bolo udelené na základe nepravdivých alebo neúplných údajov,
b)	je to odôvodnené zahraničnopolitickými a bezpečnostnými záujmami Slovenskej republiky,
c) neboli dodržané podmienky určené v udelenom povolení. 

          (2) V prípadoch podľa odseku 1 písm. a) a  c) štát nezodpovedá držiteľovi povolenia za prípadnú škodu, ktorá mu vznikla odňatím povolenia.

§ 14
Individuálne otvorené povolenie

(1) Individuálne otvorené povolenie je písomné rozhodnutie ministerstva  umožňujúce dovozcovi alebo vývozcovi dovážať alebo vyvážať kontrolovaný tovar rovnakého charakteru v opakujúcich sa dodávkach.

(2) Ministerstvo môže na základe písomnej žiadosti dovozcu alebo vývozcu udeliť individuálne otvorené povolenie v prípade predpokladaných opakovaných dovozov alebo vývozov kontrolovaného tovaru v určenej tovarovej štruktúre a teritoriálnom rozsahu na určité časové obdobie spravidla na kalendárny rok, nie však dlhšie ako na dobu troch rokov.

(3) Žiadosť o udelenie individuálneho otvoreného povolenia musí obsahovať
a)	obchodné meno a sídlo alebo trvalý alebo dlhodobý pobyt na území Slovenskej republiky dovozcu alebo vývozcu a miesto podnikania,
b)	identifikačné číslo dovozcu alebo vývozcu, u fyzickej osoby rodné číslo a miesto trvalého alebo dlhodobého pobytu na území Slovenskej republiky,
c)	podpoložku kombinovanej nomenklatúry colného sadzobníka9),
d)	názov kontrolovaného tovaru a jeho číselné označenie podľa zoznamu kontrolovaného tovaru, jeho predpokladané množstvo a celkovú cenu,
e)	názvy krajín alebo teritoriálneho zoskupenia, z ktorých má byť kontrolovaný tovar dovezený, alebo do ktorých má byť kontrolovaný tovar vyvezený,
f)	predpokladaný účel použitia kontrolovaného tovaru,
g)	obchodné meno a sídlo, prípadne  miesto dlhodobého alebo trvalého pobytu konečného užívateľa, ak je v dobe podania žiadosti známy,
h)	návrh na dobu platnosti individuálneho otvoreného povolenia.

(4)	Žiadosť o individuálne otvorené povolenie treba doložiť
a)	zoznamom zahraničných obchodných partnerov,
b)	dokladmi preukazujúcimi predpokladané dodávky kontrolovaného tovaru, ku ktorého dovozu alebo vývozu sa vyžaduje individuálne otvorené povolenie, ak  boli medzi tuzemským vývozcom alebo tuzemským dovozcom a jeho zahraničnými zmluvnými partnermi uzavreté obchodné dohody,
c)	povolením úradu jadrového dozoru pri dovoze alebo vývoze jadrových materiálov, alebo špeciálnych materiálov, zariadení a technológií, vydaným podľa osobitného predpisu8).

(5) Na vývoz kontrolovaného tovaru (§ 2 ods. 1 písm. b/ a c/) prostredníctvom elektronického média, faxu alebo telefónu sa vzťahuje § 9 ods. 5.

(6) Vzor žiadosti o udelenie individuálneho otvoreného povolenia ustanoví všeobecne záväzný právny predpis, ktorý vydá ministerstvo.

§ 15
Udelenie individuálneho otvoreného povolenia

(1) Ministerstvo rozhodne o udelení individuálneho otvoreného povolenia na dovoz alebo vývoz kontrolovaného tovaru v lehote do 90 dní od predloženia žiadosti.

(2) Rozhodnutie o udelení individuálneho otvoreného povolenia na dovoz alebo vývoz kontrolovaného tovaru obsahuje
a)	obchodné meno a sídlo alebo trvalý alebo dlhodobý pobyt na území Slovenskej republiky dovozcu alebo vývozcu a miesto podnikania,
b)	identifikačné číslo dovozcu alebo vývozcu, u fyzickej osoby rodné číslo a miesto trvalého alebo dlhodobého pobytu na území Slovenskej republiky,
c) podpoložku kombinovanej nomenklatúry colného sadzobníka9),
d)	názov kontrolovaného tovaru a jeho číselné označenie podľa zoznamu kontrolovaného tovaru, celkové množstvo a celkovú cenu,
e)	názvy krajín alebo teritoriálneho zoskupenia, z ktorých môže dovozca dovážať alebo do ktorých môže vývozca vyvážať kontrolovaný tovar,
f)	dobu platnosti individuálneho otvoreného povolenia a lehoty na priebežné hlásenia o realizácii jednotlivých dovozov alebo vývozov kontrolovaného tovaru,
g)	ďalšie podmienky, na základe ktorých je možné vyviezť alebo doviezť  kontrolovaný tovar, vrátane podmienok vývozu kontrolovaného tovaru  prostredníctvom elektronického média, faxu alebo telefónu,
h)	dátum vydania, odtlačok pečiatky a podpis povereného zamestnanca ministerstva.

 (3) V rozhodnutí ministerstvo vymedzí miesto pre záznamy colných úradov o využívaní udeleného individuálneho otvoreného povolenia; na vývoz kontrolovaného tovaru prostredníctvom individuálneho otvoreného povolenia sa vzťahuje ustanovenie § 9 ods. 5.

§ 16
Odňatie individuálneho otvoreného povolenia

Vydané individuálne otvorené povolenie ministerstvo odníme za podmienok podľa § 13.

§ 17
Predbežný súhlas na rokovanie

(1) Vývozca alebo sprostredkovateľ vývozu je povinný z hľadiska zahraničnopolitických, bezpečnostných a obchodných záujmov pred predložením žiadosti o udelenie individuálneho povolenia (§ 9 a 14) písomne požiadať ministerstvo o predbežný súhlas na rokovanie so zahraničným partnerom. V žiadosti uvedie údaje podľa § 9 ods. 3.

(2)  K žiadosti sa ministerstvo vyjadrí do 30 dní od jej predloženia. Predbežný súhlas môže ministerstvo zmeniť, ak došlo k zmene podmienok, za ktorých bol vydaný. Predbežný súhlas nenahradzuje udelenie individuálneho povolenia a nemá charakter správneho rozhodnutia.

(3) Zoznam kontrolovaného tovaru, pri ktorého vývoze alebo sprostredkovaní vývozu je potrebný súhlas ministerstva podľa odseku 1, ustanoví všeobecne záväzný právny predpis, ktorý vydá ministerstvo podľa kritérií uvedených v odseku 4.

 (4) Kritériami na zaradenie kontrolovaného tovaru do zoznamu kontrolovaného tovaru, pri ktorom je potrebné požiadať o predbežný súhlas na rokovanie so zahraničným partnerom pred uzavretím zmluvy, sú
a)	určený objem vyvážaného kontrolovaného tovaru v rámci jednej zmluvy vo vzťahu k ustanovenej položke kontrolovaného tovaru,
b)	technické a úžitkové vlastnosti kontrolovaného tovaru zvyšujúce riziko jeho použitia na výrobu a šírenie zbraní hromadného ničenia,
c)	predpokladané miesto konečného použitia kontrolovaného tovaru vyvážaného zo Slovenskej republiky z hľadiska zahraničnopolitických záujmov štátu alebo z hľadiska osobitných podmienok ustanovených Bezpečnostnou radou Organizácie spojených národov, Organizáciou pre bezpečnosť a spoluprácu v Európe alebo vládou Slovenskej republiky,
d)	kombinácia podmienok uvedených v písmenách a) až c).

§ 18
Všeobecné povolenie

 (1) Všeobecné povolenie umožňuje dopredu neurčenému dovozcovi alebo vývozcovi za určených podmienok doviezť alebo vyviezť kontrolovaný tovar bez povolenia ministerstva. Na dovoz a vývoz kontrolovaného tovaru podľa § 2 ods. 2 sa všeobecné povolenie nevzťahuje.

(2) Podrobnosti o podmienkach dovozu alebo vývozu kontrolovaného tovaru na základe všeobecného povolenia ustanoví všeobecne záväzný právny predpis, ktorý  vydá ministerstvo. 

§ 19
Využívanie všeobecného povolenia

(1) Dovozca alebo vývozca, ktorý má v úmysle dovážať alebo vyvážať kontrolovaný tovar na základe všeobecného povolenia, je povinný požiadať ministerstvo o zápis do evidencie dovozcov a vývozcov využívajúcich všeobecné povolenie. V žiadosti o zápis uvedie meno, sídlo a miesto podnikania a u fyzickej osoby meno,  trvalý alebo dlhodobý pobyt a identifikačné číslo; k žiadosti pripojí  kópiu výpisu z obchodného registra, alebo z iného zodpovedajúceho registra.  

(2) Ministerstvo na základe žiadosti zapíše žiadateľa  do evidencie dovozcov a vývozcov využívajúcich všeobecné povolenie. Oznámenie o zápise zašle žiadateľovi a na vedomie colnému orgánu.

(3) Dovozca alebo vývozca je povinný oznámiť ministerstvu zmeny v údajoch zapisovaných do obchodného registra alebo ukončenie dovozu alebo vývozu kontrolovaného tovaru na základe všeobecného povolenia.

(4) V prípade využitia všeobecného povolenia dovozca alebo vývozca nepredkladá colným orgánom individuálne povolenie alebo individuálne otvorené povolenie a do colného prehlásenia uvedie namiesto čísla povolenia číslo všeobecne záväzného právneho predpisu, ktorým bolo príslušné všeobecné povolenie vydané.

(5) Ministerstvo môže vymazať dovozcu a vývozcu  využívajúceho všeobecné povolenie z evidencie, ak zistí, že dovozca alebo vývozca porušil povinnosti podľa odseku 3. Oznámenie o výmaze z evidencie zašle dovozcovi alebo vývozcovi využívajúcemu všeobecné povolenie a  na vedomie colnému orgánu.

§ 20
Povoľovacie konanie v osobitných prípadoch

(1) Vývozca je povinný požiadať o individuálne povolenie na vývoz aj pri vývoze  tovaru, ktorý nie je uvedený v zozname kontrolovaného tovaru podľa § 2 ods. 4, ak
a)	bol informovaný  príslušným štátnym orgánom alebo vie, že sa tovar bude používať alebo sa môže  použiť vcelku alebo sčasti na vývoj, výrobu, nakladanie, údržbu, skladovanie, odhaľovanie, zisťovanie, rozširovanie chemických, biologických alebo jadrových zbraní, ako aj na prevádzkovanie zariadení na výrobu týchto zbraní alebo na vývoj, výrobu, údržbu alebo skladovanie riadených striel schopných takéto zbrane niesť, alebo
b)	krajina vývozu je predmetom zbrojného embarga uvaleného záväznou rezolúciou Bezpečnostnej rady Organizácie spojených národov, záväznou rezolúciou Organizácie pre bezpečnosť a spoluprácu v Európe a záväznou rezolúciou Rady Európy alebo rozhodnutím vlády Slovenskej republiky a vývozca bol informovaný príslušným štátnym orgánom o tom, že príslušné položky kontrolovaného tovaru inak bežne dovážané alebo vyvážané prostredníctvom všeobecného povolenia sú alebo môžu byť určené vcelku alebo sčasti na konečné použitie vojenského charakteru. Pod konečným použitím kontrolovaného tovaru sa rozumie:
1.	začlenenie kontrolovaného tovaru do vojenských položiek uvedených vo vojenskom zozname podľa osobitného predpisu14),
2.	používanie výrobného, skúšobného alebo analytického zariadenia a jeho komponentov na vývoj, výrobu, alebo údržbu kontrolovaného tovaru zaradeného do vojenských položiek14) podľa prvého bodu,
3.	používanie akýchkoľvek nefinalizovaných výrobkov, ktoré majú charakter kontrolovaného tovaru zaradeného do vojenských položiek14) v závode na výrobu vojenských položiek. 

(2) Povinnosť požiadať o individuálne povolenie na vývoz podľa odseku 1 vzniká vývozcovi aj v prípade, ak má podozrenie, že tovar môže byť použitý vcelku alebo sčasti na činnosti uvedené v odseku 1 písm. a); tejto povinnosti sa zbaví, ak preukáže, že vykonal príslušné opatrenia na zistenie skutočného použitia vyvážaného tovaru a presvedčí sa o tom, že nehrozí jeho zneužitie.

____________________
14)  § 2 zákona č. 179/1998 Z.z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.
(3) Na povoľovacie konanie podľa odsekov 1 a 2 sa vzťahujú § 10 až 15.

§ 21
Povolenie na  vývoz nemateriálnych hodnôt

 (1) Povinnosť požiadať o povolenie  na vývoz nemateriálnych hodnôt  (§ 2 ods. 1 písm. c))  má každá organizácia, inštitúcia alebo podnik, ktorý vyrába, vyvíja alebo 
inak zušľachťuje kontrolovaný tovar a má v úmysle nemateriálne hodnoty vyviezť z územia Slovenskej republiky.

(2) Žiadosť o povolenie na vývoz nemateriálnych hodnôt sa predkladá ministerstvu v lehote do 30 dní pred vývozom a treba ju doložiť 
a)	podrobným popisom nemateriálnej hodnoty (§ 2 písm. c)),
b)	navrhovaným spôsobom vývozu, 
c)	potvrdením o konečnom použití nemateriálnej hodnoty, vyhotoveným príslušným orgánom krajiny určenia, ktoré obsahuje vyhlásenie zahraničného užívateľa, že kontrolovaný tovar nebude použitý na výrobu, alebo na vývoj jadrových, chemických a biologických zbraní, že bude použitý iba na účely uvedené vo vyhlásení a  informácie takto získané nebudú bez súhlasu krajiny vývozcu poskytnuté tretím stranám,  
d)	na žiadosť ministerstva ďalšími podkladmi umožňujúcimi  posúdenie  žiadosti.

(3) Ministerstvo môže vydať povolenie v lehote uvedenej v § 10 ods. 1, ak krajina dovozu nemateriálnych hodnôt nie je krajinou podliehajúcou pod zbrojné embargo alebo iné obmedzujúce opatrenia uvalené na krajinu orgánmi alebo organizáciami uvedenými v § 17 ods. 4 písm. c) a žiadateľ svojou činnosťou nepoškodí zahraničnopolitické, bezpečnostné alebo  obchodné záujmy Slovenskej republiky v krajine dovozu.

(4) Ministerstvo odníme povolenie na vývoz nemateriálnych hodnôt za podmienok uvedených v § 13 ods. 1. 

§ 22
Sprostredkovateľské povolenie

(1) Povinnosť požiadať o sprostredkovateľské povolenie má právnická osoba alebo fyzická osoba, ktorá má predmet sprostredkovateľskej činnosti zapísaný v obchodnom registri alebo inom zodpovedajúcom registri a vykonáva alebo má v úmysle vykonávať takúto činnosť.

(2) Sprostredkovateľ v žiadosti o udelenie sprostredkovateľského povolenia uvedie
a)	právne postavenie subjektu, ktorý o povolenie žiada, s jeho identifikačnými znakmi,
b)	návrh na dobu platnosti sprostredkovateľského povolenia.

 (3) Žiadosť o udelenie sprostredkovateľského povolenia treba doložiť 
a)	výpisom z obchodného registra alebo iného zodpovedajúceho registra nie starším ako tri mesiace,
b)	vyhlásením o  doteraz vykonávanej (nevykonávanej) sprostredkovateľskej činnosti,
c)	vyhlásením o tom, v akej tovarovej štruktúre kontrolovaného tovaru má v úmysle sprostredkovateľskú činnosť vykonávať podľa názvu a číselného označenia kontrolovaných tovarov a identifikačné znaky zmluvného partnera, pre ktorého sprostredkovateľskú činnosť má v úmysle vykonávať.

§ 23
Udelenie a odňatie sprostredkovateľského povolenia

(1) Ministerstvo rozhodne o udelení sprostredkovateľského povolenia v lehote podľa § 10 ods. 1.

(2) Rozhodnutie o udelení sprostredkovateľského povolenia obsahuje
a)	právne postavenie subjektu, ktorému sa povolenie vydáva s jeho identifikačnými znakmi,
b)	tovarovú štruktúru sprostredkovaného kontrolovaného tovaru podľa názvu a číselného označenia,
ako aj ďalšie náležitosti podľa § 10 ods. 2 písm. d) až g).

(3) Ministerstvo sprostredkovateľské povolenie neudelí, ak by jeho udelenie  mohlo ohroziť ciele alebo záujmy  Slovenskej republiky podľa § 1 ods. 2. 

(4) Ministerstvo sprostredkovateľské povolenie odníme, ak sprostredkovateľ svojou činnosťou poškodí zahraničnopolitické, bezpečnostné alebo obchodné záujmy Slovenskej republiky v tretích krajinách, v ktorých sprostredkovateľskú činnosť vyvíja, alebo ak sprostredkovateľské povolenie bolo udelené na základe nepravdivých alebo neúplných údajov alebo neboli dodržané podmienky určené v sprostredkovateľskom povolení; štát nezodpovedá sprostredkovateľovi za prípadnú škodu, ktorá mu vznikla odňatím povolenia. 

§ 24

Vzor žiadosti o udelenie povolenia na  vývoz nemateriálnych hodnôt a vzor žiadosti o udelenie sprostredkovateľského povolenia ustanoví všeobecne záväzný právny predpis, ktorý vydá ministerstvo.

Predbežná kontrola
§ 25

(1) Ak má ministerstvo pochybnosti o tom, či má dovozca alebo vývozca v úmysle nadobudnúť kontrolovaný tovar skutočne pre svoju potrebu alebo na účel, ktorý v žiadosti o udelenie povolenia uviedol, požiada iný orgán štátnej správy (§ 5 ods. 2) o vykonanie predbežnej kontroly. 

(2) Iný orgán štátnej správy vykoná predbežnú kontrolu aj v prípade, ak o to požiada  príslušný  orgán  krajiny dodávateľa prostredníctvom ministerstva na základe 

rovnocenného právneho predpisu platného v krajine dodávateľa, alebo na základe medzinárodnej zmluvy, ktorou je Slovenská republika viazaná.

(3) Iný orgán štátnej správy vykonávajúci predbežnú kontrolu oznámi výsledky kontroly ministerstvu najneskôr v lehote 15 dní odo dňa jej vykonania.

(4) Ak ministerstvo koná na základe požiadania príslušného orgánu krajiny dodávateľa (odsek 2), výsledky predbežnej kontroly oznámi krajine dodávateľa najneskôr v lehote 30 dní odo dňa obdržania výsledkov kontroly podľa odseku 3.

§ 26

Pred poskytnutím potrebných informácií (§ 7) slúžiacich ministerstvu na rozhod-nutie o udelení alebo odňatí povolenia na dovoz alebo vývoz kontrolovaného tovaru, môžu iné orgány štátnej správy  vykonať predbežnú kontrolu zameranú na overenie údajov uvedených v žiadosti o udelenie povolenia, o účele a podmienkach používania kontrolovaného tovaru, alebo overiť údaje týkajúce sa používania kontrolovaného tovaru pred rozhodnutím o odňatí povolenia.

§ 27
Priebežná kontrola

Colný orgán, orgány Slovenskej informačnej služby a úrad jadrového dozoru vykonávajú v mieste, kde sa kontrolovaný tovar nachádza, priebežnú kontrolu plnenia podmienok určených v udelenom povolení a plnenia všeobecných povinností uvedených v § 4. Vykonávajú tiež kontrolu dovážaného alebo vyvážaného tovaru, ktorý nie je uvedený v zozname kontrolovaného tovaru, ak získajú informácie, že tento tovar môže byť použitý na účely uvedené v § 20 ods. 1 písm. a). Kontrolu vykonávajú rovnako v prípade, ak o to požiada ministerstvo alebo príslušný orgán krajiny dodávateľa prostredníctvom ministerstva. O zistených výsledkoch informujú ministerstvo v lehote uvedenej v § 25 ods. 3. 

Predbežné a priebežné kontroly
§ 28

(1) Colný orgán, orgány Slovenskej informačnej služby a úrad jadrového dozoru  podľa osobitných predpisov5),7),8) sú oprávnené pri vykonávaní predbežnej a priebežnej kontroly a ministerstvo pri vykonávaní kontroly dodržiavania tohto zákona vstupovať do miestností a priestorov, v ktorých sa kontrolovaný tovar nachádza,  podľa príslušných dokladov nachádzať má, alebo sa nachádzať bude, nahliadať do spisov týkajúcich sa kontrolovaného tovaru a vyhotovovať z nich odpisy pri dodržaní podmienok ochrany utajovaných skutočností15).

(2) Ak požiada príslušný orgán krajiny dodávateľa o účasť na vykonaní predbežnej  alebo   priebežnej   kontroly,   orgány   uvedené   v  §  27   mu   vyhovejú 

____________________
15)  Zákon č. 241/2001 Z.z. o ochrane utajovaných skutočností a o zmene a doplnení niektorých zákonov.

s prihliadnutím na podmienky vyplývajúce z osobitných  právnych predpisov.1),5), 7)

(3) Colný orgán pri výkone kontroly kontrolovaného tovaru môže tranzit5) takéhoto tovaru obmedziť, zastaviť, alebo vrátiť do krajiny vývozcu, ak si to vyžadujú zahraničnopolitické, bezpečnostné a obchodné záujmy Slovenskej republiky alebo záujmy inštitúcií, ktorých je Slovenská republika členom, alebo ich vláda Slovenskej republiky uznáva.

§ 29

Na zabezpečenie kontrolnej činnosti vedú colné orgány evidenciu dovezeného a vyvezeného kontrolovaného tovaru a na požiadanie  poskytujú ministerstvu potrebné informácie o uskutočnenom dovoze alebo vývoze kontrolovaného tovaru v lehote do 15 dní odo dňa obdržania žiadosti o poskytnutie informácie. 

§ 30
Kontrola vykonávaná ministerstvom

(1)	Kontrolu nad dodržiavaním tohto zákona vykonáva ministerstvo samostatne alebo s inými orgánmi štátnej správy (§ 5 ods. 2).

(2) Ministerstvo vykonáva kontrolu podľa odseku 1 prostredníctvom ním poverených zamestnancov a prizvaných fyzických osôb. Poverení zamestnanci ministerstva a prizvané fyzické osoby postupujú pri výkone kontroly podľa osobitného predpisu16).

 (3) Dovozca, vývozca, vlastník alebo iný užívateľ a sprostredkovateľ je povinný povereným zamestnancom ministerstva a prizvaným fyzickým osobám pri výkone kontroly podľa odseku 1
a)	predložiť všetky doklady a písomnosti vzťahujúce sa na predmet kontroly, 
b)	umožniť prehliadku objektov, dopravných a prepravných  zariadení, alebo iných priestorov,  v ktorých je alebo sa predpokladá, že je umiestnený kontrolovaný tovar; a to aj v objektoch, dopravných a prepravných zariadeniach a priestoroch nachádzajúcich sa mimo územia Slovenskej republiky, ak ide o kontrolovaný tovar vyvezený alebo sprostredkovaný osobami uvedenými v § 4 ods. 2 a 4.

 (4) Kontrolovaná osoba má právo oboznámiť sa s obsahom protokolu,17) dostať rovnopis protokolu o výsledku kontroly a vyjadriť sa k jeho obsahu v určenej lehote.

§ 31
Poskytovanie informácií

Ministerstvo poskytne informácie získané pri výkone kontroly medzinárodným inštitúciám, ktorých je Slovenská republika členom, alebo ich vláda Slovenskej republiky  uznáva,  ako  aj  krajinám  pôvodu tovaru,  krajinám dovozcu a vývozcu, na 

____________________
16)  Zákon Národnej rady Slovenskej republiky č. 10/1996 Z.z. o kontrole v štátnej správe.
17)   § 13 zákona Národnej rady Slovenskej republiky č. 10/1996 Z.z.

základe rovnocenných právnych predpisov platných v zahraničí, alebo na základe medzinárodných zmlúv a dohovorov, ktorými je Slovenská republika viazaná.

§ 32
Súčinnosť tretích osôb

Na zabezpečenie kontroly nad dodržiavaním tohto zákona je ministerstvo oprávnené žiadať od iných právnických osôb, ktoré vedú evidenciu majetku dovozcu, vývozcu alebo sprostredkovateľa, údaje potrebné na výkon kontroly.

Sankcie
§ 33

(1) Kto premiestni kontrolovaný tovar z colného územia Slovenskej republiky do zahraničia alebo zo zahraničia na colné územie Slovenskej republiky bez povolenia napriek tomu, že tento zákon povolenie vyžaduje, uloží  mu colný orgán

a)	pokutu do 10 000 000 Sk alebo do trojnásobku ceny tovaru, ak je táto vyššia ako   10 000 000 Sk,
b)	prepadnutie kontrolovaného tovaru.

Sankcie podľa písmen a) a b) možno uložiť samostatne alebo v súbehu.

(2) Ak dovozca, vývozca, vlastník alebo iný užívateľ kontrolovaného tovaru alebo sprostredkovateľ dovozu a vývozu kontrolovaného tovaru iného ako  jadrového alebo špeciálneho materiálu poruší povinnosti podľa § 4, môže mu colný orgán uložiť pokutu  do  3 000 000 Sk.

(3) Ministerstvo uloží vývozcovi pokutu za porušenie povinností podľa § 17 a 20 do  5 000 000,- Sk, alebo do 20% hodnoty vyvezeného tovaru, ak je táto vyššia ako 5 000 000,- Sk.

(4) Pokuta podľa odsekov 1 až 3 sa určí s ohľadom na mieru, význam a dobu ohrozenia zahraničnopolitických, bezpečnostných alebo obchodných záujmov štátu, prípadne s ohľadom na škodu, ktorá vznikne protiprávnym konaním. Týmto nie sú dotknuté sankcie podľa osobitných predpisov1), 2).

§ 34

(1) Pokutu a prepadnutie kontrolovaného tovaru podľa § 33 ods. 1 a 2 uloží colný orgán rozhodnutím. Pri  rozhodovaní o uložení sankcií postupuje podľa Colného zákona.5)

(2) O odvolaní proti rozhodnutiu colného orgánu rozhoduje ministerstvo.

(3) Odvolanie proti rozhodnutiu colného orgánu nemá odkladný účinok. Colný orgán, proti rozhodnutiu ktorého odvolanie smeruje, môže odkladný účinok povoliť, ak sa tým nesťaží výkon rozhodnutia alebo ak tomu nebráni verejný záujem.

(4) Pokutu podľa § 33 ods. 3 uloží ministerstvo rozhodnutím. 

(5) Pokutu a prepadnutie kontrolovaného tovaru možno uložiť do troch rokov odo dňa, kedy bolo porušenie zákona zistené, najneskôr však do desiatich rokov odo dňa, kedy k porušeniu došlo.

(6) Uložená pokuta je splatná do 15 dní od  nadobudnutia právoplatnosti rozhodnutia, ktorým bola uložená, a je príjmom štátneho rozpočtu.

Spoločné ustanovenia
 §  35

Ministerstvo vydá dovozcovi pred dovozom kontrolovaného tovaru spolu s individuálnym povolením alebo individuálnym otvoreným povolením aj medzinárodný dovozný certifikát v prípade, že o jeho vydanie požiada zahraničný dodávateľ. Medzinárodný dovozný certifikát obsahuje údaje zhodné s dovozným povolením.

§ 36

Colný úrad potvrdí dovozcovi po uskutočnenom dovoze doklad o overení dodávky, ak tento doklad požaduje zahraničný dodávateľ. V prípade zistenia nezrovnalostí u dovezeného kontrolovaného tovaru informuje colný úrad prostredníctvom ministerstva o tejto skutočnosti príslušný štátny orgán krajiny vývozcu.

§ 37

Na konanie podľa tohto zákona sa vzťahuje všeobecný predpis o správnom konaní18) s výnimkou
a)	odkladného účinku odvolania proti rozhodnutiu ministerstva o odňatí individuálneho povolenia podľa § 13, o odňatí individuálneho otvoreného povolenia podľa § 16, o odňatí povolenia na vývoz nemateriálnych hodnôt podľa § 21 ods. 4 a sprostredovateľského povolenia podľa § 23 ods. 4 a
b)	konania podľa § 34 ods.1 až 3. 

§ 38
Prechodné ustanovenia

(1)	Povolenia na dovoz alebo vývoz kontrolovaného tovaru vydané podľa doterajších predpisov sa považujú za povolenia podľa tohto zákona.  Ak sa zmení vlastník alebo iný užívateľ kontrolovaného tovaru dovezeného podľa doterajších povolení, vzťahuje sa na doterajšieho vlastníka alebo užívateľa povinnosť informovať ďalšieho vlastníka alebo iného užívateľa o tom, že ide o kontrolovaný tovar.      

____________________
18)  Zákon č. 71/1967 Zb. o správnom konaní (správny poriadok).

(2) Colné orgány dňom nadobudnutia účinnosti tohto zákona prestávajú viesť evidenciu o pohybe kontrolovaného tovaru po území Slovenskej republiky.

(3) Na povoľovacie konanie začaté pred dňom účinnosti tohto zákona sa vzťahujú doterajšie predpisy.

§ 39
Zrušovacie ustanovenia 

Zrušuje sa

1.	Zákon č. 547/1990 Zb.  o nakladaní s niektorými druhmi tovarov a technológií a o ich kontrole.

2.	Vyhláška Federálneho ministerstva zahraničného obchodu č. 50/1992 Zb. , ktorou sa vykonáva zákon č. 547/1990 Zb. o nakladaní s niektorými druhmi tovarov a technológií a o ich kontrole v znení vyhlášky 505/1992 Zb. a vyhlášky č. 23/1994 Z.z..

§ 40
Účinnosť

Tento zákon nadobúda účinnosť 1. januára 2002.

																				

VLÁDA SLOVENSKEJ REPUBLIKY

Na rokovanie Národnej rady                                                         
Slovenskej republiky                                                                          Číslo: 6513/2001

1198

VLÁDNY NÁVRH

Z á k o n

o podmienkach a kontrole dovozu, vývozu a sprostredkovateľských činností týkajúcich sa tovaru a technológií podliehajúcich medzinárodným kontrolným režimom

                                                                        Návrh uznesenia:

                                                                        Národná rada Slovenskej republiky
                                                                        s c h v a ľ u j e
                                                                        vládny návrh zákona o podmienkach 
                                                                        a kontrole dovozu, vývozu a spostredko-
                                                                        vateľských činností týkajúcich sa tovaru 
                                                                        a technológií podliehajúcich medziná-
                                                                        rodným kontrolným režimom

Predkladá:

Mikuláš   D z u r i n d a
predseda vlády
Slovenskej republiky

Bratislava  september 2001 

Bratislava  september 2001
N Á V R H

U z n e s e n i e

vlády Slovenskej republiky

k návrhu zákona o podmienkach a kontrole dovozu, vývozu a sprostredkovateľských činností týkajúcich sa tovaru a technológií podliehajúcich medzinárodným kontrolným režimom 

__________________________________________________________________

Číslo uznesenia:

Zo dňa:

Číslo materiálu:

Predkladateľ:            minister hospodárstva Slovenskej republiky

Podnet:                     na základe Plánu legislatívnych úloh vlády SR na rok 2001

Stupeň utajenia:

V l á d a

A.	schvaľuje

návrh zákona o podmienkach a kontrole dovozu, vývozu a sprostredkovateľských činností týkajúcich sa tovaru a technológií podliehajúcich medzinárodným kontrolným režimom

B.	poveruje

predsedu vlády

B.1. predložiť vládny návrh zákona o podmienkach a kontrole dovozu, vývozu a sprostredkovateľských činností týkajúcich sa tovaru a technológií podliehajúcich medzinárodným kontrolným režimom predsedovi Národnej rady Slovenskej republiky na ďalšie ústavné prerokúvanie

ministra hospodárstva alebo
ministra zahraničných vecí

B.2. odôvodniť vládny návrh zákona v orgánoch Národnej rady Slovenskej republiky

Vykonajú: predseda vlády
                 minister hospodárstva
                 minister zahraničných vecí